**1. Еволюция, форми, същност и функции на парите**

Парите възникват в древността след утвърждаването на стоковото производство, общественото разделение на труда и размяната. При своето развитие те са претърпели дълга еволюция. Ето някои исторически факти:

**3500 г. пр. н.е. -** В считаната за най-древна държава Шумер са открити пиктографи (схеми) на сметки, написани върху глинени плочи.

**3000-2000 г. пр. н.е. -** Първообразът на съвременните банки се заражда в древен Вавилон. Храмовете и дворците осигуряват безопасно място за съхранение на ценности. Приемат се депозити под формата на зърнени култури, земеделски инструменти, оръжия, благородни метали и др.

**2250-2150 пр. н.е. -** Кападокийски правила за гарантиране качеството на сребърни слитъци. Древната държава Кападокия (днешна Мала Азия) гарантира пробата и теглото на сребърните слитъци и съдейства за тяхното по-широко приемане като пари.

**1792-1750 г. пр. н.е. -** Царят-жрец Хамураби завладява цяла Месопотамия и създава първия законник (Hammurabi’s Code), къде се регламентирани взаимоотношенията кредитор-длъжник.

**1200 г. пр. н.е. -** Черупки от раковина (Cawries) се използват като пари в Древен Китай.

**640-630 г. пр. н.е. -** От електрум са сечени първите истински монети в град Сардис - столица на финикийската робовладелската държава Лидия. На аверса на монетата имало изображение на лъв или бик, а на реверса печат или щампа (от 0,2 до 17,2 грама).

**561-547 г. пр. н.е. -** Първата биметалическа система, при която функциите на пари изпълняват едновременно два благородни метала – златото и среброто. Царят на Лидия Крез (Croesus) сече първите монети от злато и сребро.

**564 г. пр. н.е. -** Атинския тиран Пейсистратус (Peisistratus) сече първите гръцки монети известни като Атинските сови, използвайки сребро от новооткритите мини край Лаурион.

**400-300 г. пр. н.е.** - Първите китайски монети – бронзови копия на умалени сечива и оръжия (10-15 см.), носещи надпис за името на емитента и определена номинална стойност.

**390 г. пр. н.е. -** Генезис на термина монета (Moneta-money, mint). Галите атакуват Рим. Крякането на гъските на хълма Капитолий, където се съхранявали и паричните резерви на града-държава предупреждават римляните и в знак на признателност те построяват светилище на богиня Юнона Монета-богиня на предупреждението.

**360-336 г. пр. н.е. -** Първите гръцки златни монети-статери (stater). Филип II Македонски открива златни и сребърни мини в Тракия и поставя традицията на реверса на монетата да стой изображение на главата на царя.

**350 г. пр. н.е. -** Според Демостен нормалният лихвен процент в древна Гърция е 10%, изключение прави финансирането на рисков бизнес като кредитиране на корабостроене 20-30%.

**336-323 г. пр. н.е. -** Александър Македонски завладява при похода си в Персия 700 000 трой унции златни монети. Определя обменен курс между златото и среброто 1:10.

**269 г. пр. н.е. -** Редовна емисия на сребърни римски монети. Римляните сравнително по-късно възприемат монетите като форма на парите. До този период се използват бронзови пръчки като основно средство за плащане.

**221 г. пр. н.е. -** Сечене на монети с дупка в центъра (пан-лианг) в Древен Китай.

**118 г. пр. н.е. -** Емисия на пари от бяла еленска кожа в Китай, които са значително по-голяма стойност от металните 1:40 000 монети.

**30 г. от н.е. -** Август Цезар провежда монетарна и данъчна реформа-емисия на нови златни и сребърни монети с висока проба, също така и сечене на билонни монети, направени от неблагороден метал - от месинг и мед.

**54-68 г. -** Нерон намалява пробата на златните и сребърни монети.

**250 г. -** Сребърното съдържание на римските монети е намалено до 40%. Наблюдава се ускорена инфлация.

**270 г -** Сребърното съдържание на римските монети пада до 4%.

**275 г. -** Император Аурелий емитира нови монети с високо съдържание на благороден метал, като завишава номиналната им стойност с 2½ пъти, надявайки се безуспешно да избегне инфлацията. Емитираните златни монети са известни в нумизматиката като ауреи (aureus)-7,5 гр. и проба 22,8 карата/950.1 аурея = 400 литра евтино вино или 91 кг. брашно.

**301 г. -** Император Диоклециян безуспешно се опитва да спре инфлацията чрез имперска заповед - указ за цените.

**320 г. -** Император Константин емитира известният римски златен солидус (solidus)-4,4 гр. и проба 950.Солидусът става стандарт за монета в света за следващите хиляда години.

**200-400 г. -** Римляните секат златни монети в мащаб несъизмерим и до днес - стотици милиони монети са емитирани и пуснати в обръщение в империята.

**806-821 г. -** В Китай император Хиен Тцунг емитира първите книжни пари.

**1095-1270 г**. - Необходимостта от трансфер на големи суми пари за финансиране на кръстоносните походи води до появата на първите банки в Европа.

**1166 г. -** Хиперинфлация в Китай. Номиналната стойност на книжните пари достига 1унция сребро = 43,6 млн.

**1232-1253 г. -** Месина, Бриндизи, Флоренция (florin) и Генуа емитират златни монети.

**1275 г.** - Едуард I забранява на евреите да практикуват лихварството в Англия, като резултат – недостиг на паричната маса и намаляване качеството на монетите. 1290 г. Евреите експулсирани от Англия.

**1403 г. -** Легализира се начисляването на лихва по заеми в Флоренция, въпреки традиционната забрана на християнската църква. Адвокатът-теолог Лоренцо ди Антонио Ридолфи печели дело, с което легализира лихвените плащания на флорентинското правителство.

**1455 г. -** След около 500 годишно циркулиране на книжните пари Китай спира да ги използва.

**1500-1540 г. -** Огромни доставки на злато от новия свят достигат до Испания. Средно между 1000 и 1500 кг. злато годишно.

**1862 г.** - Първа емисия на американски долари.

Ето и кратка историческа справка за развитието на парите в България.

**V-VI в. -** Емисия на първи прабългарски монети във Велика България край река Волга.

**1019 г. -** Стратилат Сермон сече първата българска монета.

**1230 г. -** Иван Асен II сече първата българска златна монета в чест на битката при Клокотница (30 мм в диаметър и 4,33 г. тегло).

**4 юли 1880 г.** - Приема се лева за парична единица на България и се взема решение за биметалическа система.

**1881 г. -** Емисия на първите български левове – медни монети.

**1882 г.** – Пускат се първите сребърни левови монети.

**1894 г. -** Емисия златни левове на стойност 3 млн. лв. (проба 900, 6,45161г. за 20 лв.).

**1897 г**. - Възприема се златния монометализъм.

**1885 г. -** Първа емисия на книжни левове с копюри- 20, 100, 500, и 1000 лв.

От това кратко представяне на паричната еволюция се вижда, че те са съществували в многобройни форми. Синтезът на тези форми позволява да се разграничат две основни *форми на парите* – стокови пари и парични знаци.

При *стоковите пари,* ролята на всеобщ еквивалент са изпълнявали обикновени стоки, които са имали своя собствена стойност. Стоката, която е изпълнявала парични функции, се е наричала още парична стока. Следователно стоковите пари имат вътрешно обезпечение – тяхната собствена стойност. Най-съвършените видове стокови пари са благородните метали – златото и среброто. В зависимост от значението на двата метала се разграничават няколко типа парични системи – биметализъм (златото и среброто едновременно изпълняват парични функции), златен монометализъм (единствено златото изпълнява парични функции) и сребърен монометализъм (само среброто изпълнява парични функции). Постепенно благородните метали излизат от обръщение, преставайки да изпълняват парични функции, и на тяхно място идват паричните знаци. Този процес се нарича демонетизация.

*Паричните знаци* са заместители на стоковите пари*,* такива, каквито не притежават своя собствена стойност (освен ако не се изключи стойността на хартията за производството и отпечатваното им), а представляват стойността на останалите стоки, или с други думи имат представителна стойност. В класическия си вид паричните знаци са съществували в две основни разновидности. Едната разновидност са *кредитните пари* – например полиците и банкнотите. Въпреки че самите те са нямали собствена стойност, са имали златно обезпечение, което се е съдържало в обещанието или ангажимента на този, който ги е пуснал в обръщение, да бъдат превръщани при поискване в определено количество благороден метал. Другата разновидност на паричните знаци са *книжните пари*, пускани най-често от държавата за покриване на нейните разходи. Те са били емитирани от нея като законно платежно средство и са съдържали в себе си задължението на поданиците й да бъдат приемани като такива, без да са обратими в благороден метал. Следователно за разлика от кредитните пари, при книжните пари практически липсва златното обезпечение. При отсъствието на такова, решаващо за тях е стоковото обезпечение. Съвременните пари са по-скоро един своеобразен хибрид между книжните и кредитните.

Независимо от многобройните си външни вещни форми, вътрешната природа на парите винаги е оставала една и съща. От краткия исторически преглед става ясно, че по своята същност те представляват *всеобщ еквивалент.* Казано с други думи, *парите са* *общоприето средство за измерване на стойността на стоките и услугите и осигуряване на тяхната размяна*.

Парите изпълняват няколко основни функции:[[1]](http://dlc.ibsedu.bg/mod/page/view.php?id=24390#_ftn1)

* *Мярка на стойността (разчетна единица*), което означава, че служат за измерване на стоковите стойности. Парите измерват стойността на стоките, така както теглото се измерва например в килограми, а разстоянията – в километри;
* *Средство за обръщение (размяна),* т.е. те се използват като посредник при заплащане на стоки и услуги или погасяване на дългове. За да изпълняват успешно тази функция, парите следва да отговарят на няколко качества: 1) да са общоприети; 2) да притежават качеството делимост, за да може лесно да се използват части от тях, без това да накърнява тяхната цялост; 3) да са лесно преносими; 4) да притежават качеството трайност – да не се развалят бързо.
* *Средство за съхраняване на стойността,* т.е. да могат успешно да се използват за запазване на стойността във времето и пространството - от момента на получаването им до момента на тяхното изразходване. Тази функция понякога се нарича още средство за натрупване или средство да спестяване.

**2. Теории за парите**

Известни са няколко основни направления на теорията за парите със своите разновидности: металическа, техническа, номеналистическа и количествена теория за парите.

МЕТАЛИЧЕСКА ТЕОРИЯ – първата сравнително пълна и цялостна теория за парите, създадена през 16-17 в. Тя се формира под влиянието на два основни фактора: 1) създадена е от меркантилистите в периода на т. нар. първоначално натрупване на капитал. Не случайно най-напред намира привърженици в Англия, където капитализмът през този период се развива най-бързо (Уйлям Стафорд, Томас Мън), а по-късно във Франция (А. Монкретиен), Италия (Галиани), Германия (Карл Книс) и 2) отразява особеностите на съществуващите до тогава металически парични системи (златен или сребърен монометализъм или биметализъм).

Основни постановки:

1. признават златото и среброто за единствен вид богатство, т.е. отъждествяват богатството с благородните метали;
2. приемат златото и среброто като единствено възможен вид пари;
3. като отъждествяват богатството с парите горещо препоръчват внасянето на злато и сребро чрез износ на стоки в чужбина;
4. защитават изцяло металическите парични системи и отричат възможността за съществуване на парични знаци, книжни пари и книжнопарични системи (К. Книс казва “да се говори за книжни пари е все едно да се говори за книжен хляб”).

С времето металическата теория постепенно е била отречена, но през 60-те години ХХ в. (във връзка с някои проблеми на регулирането на паричните системи, инфлацията, обезценяването на парите и т.н.) се появява течението *неометализъм*. То опитва да възроди някои от нейните постановки  и най-вече възможността за връщане отново към златния стандарт. Главната отличителна черта на неометализма в сравнение с класическия метализъм е, че неговите представители са за възстановяване на златния стандарт, но не във вътрешното парично обръщение, а в международните отношения.

ТЕОРИЯ ЗА ПАРИТЕ КАТО ТЕХНИЧЕСКО СРЕДСТВО – създадена 19 в. от А. Смит.

Основни постановки:

1. парите не са единствена форма на богатството, а то съществува и в много други форми;
2. парите са само едно техническо средство, което единствено спомага за обръщението на стоките (те са “великото колело на размяната”). Като такива изпълняват една единствена функция – средство за обръщение, останалите функции се отричат;
3. съществуването на парите е обусловено от големите затруднения, които съществуват при непосредствената бартерна размяна - стока срещу стока;
4. като техническо средство ролята на пари може еднакво добре да се изпълнява както от благородни метали, така и от книжни пари. Всъщност А. Смит горещо препоръчва замяната на златните пари с парични знаци, което означава замяна на едно крайно скъпо техническо средство за размяна с друго далеч по-евтино.

НОМЕНАЛИСТИЧЕСКА ТЕОРИЯ ЗА ПАРИТЕ (от латинското “номен”- знак) - парите се разглеждат като абстрактна единица за пресмятане, условен знак или обикновено название. Ценността им се дължи на различни фактори и според това кой от тях се разглежда като основен се оформят няколко различни варианта на тази теория.

*Теорията за идеалната сметната единица*. Основни представители Джордж Беркли и Джеймс Стюард.

Основни положения:

1. парите са само абстрактно понятие (долар, франк, лев) или условен мащаб, който показва разменните пропорции между стоките, т.е. численото съотношение между разменящите се стоки;
2. като условни знаци за пресмятане парите нямат нищо общо със стоките и тяхната стойност;
3. тъй като парите са само обикновени знаци за смятане, няма никакво значение от какво са направени те – от метал или от книга;
4. единствената функция на парите е мярка на стойността.

*Държавна теория за парите*. Възниква още в древността (Платон, Аристотел). Според нея парите са възникнали и съществуват не по естествен начин, а единствено по законодателен път. Според тази теория ценността на парите е творение само на държавата власт и без силата на закона те нямат никаква платежна сила.

*Функционална теория за парите*.  Парите са нещо, което получава ценност /стойност/ единствено поради това, че функционират като такива в процеса на паричното обръщение. Извън паричните функции те загубват своята стойност. Следователно докато държавната теория за парите  получават стойност само по силата на закона, според функционалната теория те получават такава, поради факта, че функционират в паричното обръщение.

КОЛИЧЕСТВЕНА ТЕОРИЯ ЗА ПАРИТЕ. Според нея стойността на парите, независимо от това дали са металически или парични знаци и цените на стоките зависят  от количеството пари в обръщение. Налице е следната зависимост: с промяната на количеството пари в обръщение стоковите цени се изменят правопропорционално, а стойността на самите пари – обратно пропорционално Това означава, че с нарастване на паричната маса в обръщение цените на стоките се увеличават, а се намалява стойността на самите пари, респ. тяхната покупателна сила  и обратно.

**Ключови думи и понятия**

1. Пари
2. Парична система
3. Стокови пари
4. Парични знаци
5. Книжни пари
6. Кредитни пари
7. Монометализъм
8. Биметализъм
9. Парична маса
10. Парична база
11. Парични агрегати
12. Национален доход
13. Национален продукт
14. Държавен бюджет
15. Финансово разпределение
16. Финансова система
17. Първично разпределение
18. Вторично разпределение
19. Бюджет на домакинствата
20. Бюджет на общините
21. Парични потоци
22. Финансови методи и норми
23. Финансови инструменти
24. Публични финанси